钦定古今图书集成/明伦汇编/官常典/第693卷 > 崔陞 彭纲 苏章 周轸 李旦 王纯
## 钦定古今图书集成/明伦汇编/官常典/第693卷 > 崔陞 彭纲 苏章 周轸 李旦 王纯

按《明外史李俊传》：时因星变偕俊建言者，又有武选
员外郎崔陞、彭纲，主事苏章，户部主事周轸，刑部主
事李旦，皆有言。升、章言宦官、妖僧罪，请亟诛窜。而尚
书王恕今伊傅，不宜置南京。纲斥李孜省、继晓请诛
之以谢天下。轸亦请诛梁芳、李孜省，并汰内侍，罢方
书。旦陈十事，且言：“神仙、佛老、外戚、女谒、声色、货利、奇
技淫巧，皆陛下素所惑溺，而左右近习，交相诱之。”言
甚切。帝以方修省，皆不罪，而心怒诸臣甚。后以吏盗
粥旧赐外蕃，故敕事下章纲，吏贬之外，而密谕吏部
尚书尹旻出旦等，且书六十人姓名于屏，俟奏迁则
贬恶地。旦乃与给事中卢瑀、秦昇、童祝同日俱谪。部
臣见远谪者多有应迁者，辄故迟之，升轸，遂得免。升，
字廷进，本乐安人。父为彰德库大使，因家焉。成化五
年进士。由工部主事改礼，稍迁延安知府，四川参政。
守官廉，居常服布袍，家僮拾马矢给爨。家居三十年，
年八十八卒。子铣，自有《传》。章，馀干人。由进士贬姚安
通判，再迁延平知府，有政绩，终浙江参政。纲，清人。由
进士贬永宁知府，改汝州。凿渠溉田数千亩。再迁云
南提学副使。轸，莆田人，副使瑛从子。由进士后进郎
中，终山东运使。旦，字启东，献县人。由进士贬镇远通
判，未几卒。升以请召王恕拟旨，而仙居王纯由进士
为工部主事。当成化时，恕为南京兵部尚书，诏罢其
官。纯抗章言“不宜罢。”竟杖之阙下，贬思南推官。弘治
中，屡迁湖广提学佥事。